Leerders presteer by jeugkunstefees | Netwerk24
Leerders presteer by jeugkunstefees
Deur Angelo Julies 11 September 2018 06:01
Leerders van Hoërskool Montagu het by die pas afgelope Montagu nasionale jeugkunstefees puik presteer.
Die Monties het altesaam 25 pryse gekry waaronder een dubbelgoud, drie goud, twee silwer, 11 brons en agt merietetoekennings. Fotografie lewer 18 eerbewyse op – vyf goud, agt silwer en vyf brons.
Altesaam 29 pryse is aan leerders toegeken in drama en literatuur: drie dubbel goud, ses goud, 16 silwer en vier brons. Handwerk het drie silwer- en twee bronssertifikate gekry, dans een dubbelgoud en een goud en musiek een dubbelgoud.
Zindi van Zyl het uitsonderlik presteer en die trofee vir die beste digitale kuns (dubbelgoud); trofee vir beste kuns graad 9 (drie goud); trofee algehele wenner: hoërskole in letterkunde (dubbelgoud) en pryse vir die beste prosa (dubbelgoud) ontvang.
Henry Viljoen het dubbelgoud vir sy klaviersolo asook die trofee vir die beste solo-instrument: senior ontvang. Monica Kuit het die trofee vir die beste moderne danser: senior met ’n dubbelgoud gekry. Die trofee vir die beste fotografieinskrywing is deur Kenwin Stout verower. Die beste poësie-prys word gedeel deur Nina Boshoff en Henry Viljoen en Isobel Telford behaal ’n dubbelgoud in drama.